**VPRAŠANJA IN ODGOVORI**

**JAVNI RAZPIS ZA SPODBUJANJE RAZVOJA PROJEKTOV ZADRUŽNIŠTVA IN SOCIALNE EKONOMIJE 2023-2024**

Opomba: V primeru, da se vprašanja potencialnih prijaviteljev podvajajo, bo odgovor podan le enkrat, zato vsem potencialnim prijaviteljem svetujemo, da redno spremljajo vprašanja in odgovore na tem mestu.

# **Vprašanja in odgovori objavljeni na dan 24. 4. 2023**

*1. Smo socialno podjetje, zavod, ki na trgu deluje že 10 let, zadostujemo vsem kriterijem razpisa razen 5. točki tj.:« Prijavitelj je imel na dan 1. 3. 2023 zaposleno vsaj eno (1) osebo za polni delovni čas.«*

*Kot opažam pri podobnih razpisih je vedno pogoj vsaj eno delovno mesto v celoti. Pri nas pa imamo zaposleni dve osebi po 4 ure, ki skupaj tvorita polni delovni čas in po navadi ne ustrezamo razpisnim pogojem (v tujini to pomeni bruto delovno mesto in bi na podobnih razpisih veljalo kot 1 oseba za polni delovni čas). Ali je pri tem razpisu kaj drugače?*

**ODGOVOR:**

Zakon o delovnih razmerjih (ZDR-1) v 143. členu opredeljuje polni delovni čas, in sicer določa, da:

* Polni delovni čas ne sme biti daljši od 40 ur na teden.
* Z zakonom oziroma kolektivno pogodbo se lahko določi kot polni delovni čas delovni čas, ki je krajši od 40 ur na teden, vendar ne manj kot 36 ur na teden.
* Z zakonom ali drugim predpisom v skladu z zakonom ali kolektivno pogodbo se lahko določi za delovna mesta, pri katerih obstajajo večje nevarnosti za poškodbe ali zdravstvene okvare, polni delovni čas, ki traja manj kot 36 ur na teden.
* Če polni delovni čas ni določen z zakonom ali kolektivno pogodbo, se šteje kot polni delovni čas delovni čas 40 ur na teden.

Glede na določila ZDR-1 mora imeti prijavitelj na dan 1. 3. 2023 za izpolnjevanje razpisnega pogoja številka 5. zaposleno eno osebo, ki opravlja delo 40 ur na teden, če področni zakon ali kolektiva pogodba ne določata drugače. Ne glede na to lahko v primeru, da izpolnjuje vse druge razpisne pogoje na tem javnem razpisu kandidira v vlogi projektnega partnerja.

*2. Ali je upravičeno področje izvajanja projektov tudi trajnostna lokalna samooskrba, spodbujanje eko kmetijstva oz. pridelave eko hrane ipd.?*

**ODGOVOR:**

Omenjene dejavnosti oziroma aktivnosti lahko sovpadajo z več vsebinskimi področji, ki jih naslavlja Strategija razvoja Slovenije 2030, ne glede na to bo mogoče upravičenost projektov v celoti oceniti šele v sklopu presoje strokovne komisije, ko bodo znana vsa dejstva predlaganega projekta. Podrobneje so primeri vsebinskih usmeritev projektov navedeni v razpisni dokumentaciji v poglavju 5.

Pri tem bi želeli opozoriti, da bo izvajanje sofinanciranih projektov po javnem razpisu v celoti potekalo na osnovi priglašene sheme de minimis pomoči »Program izvajanja finančnih spodbud MGRT – de minimis« (št. priglasitve: M001-2399245-2015, 14. 5. 2015, čistopis 9. 5. 2016 (I), sprememba 10. 11. 2020 (II) in sprememba 9. 1. 2023 (III); trajanje sheme: do 31. 12. 2023).

Skladno s tem dodelitev sredstev oziroma pomoč ni dovoljena, če ima prijavitelj registrirano glavno dejavnost na sledečih izključenih sektorjih:

a) ribištvo in akvakultura, kakor jih zajema Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) 1224/2009 ter razveljavitvi Uredbe Sveta (ES) št. 104/2000,

b) primarna proizvodnja kmetijskih proizvodov,

c) predelava in trženje kmetijskih proizvodov, v primerih:

* kadar je znesek pomoči določen na podlagi cene oziroma količine takih proizvodov, ki so kupljeni od primarnih proizvajalcev ali jih je na trg dalo zadevno podjetje ali
* kadar je pomoč pogojena s tem, da se delno ali v celoti prenese na primarne proizvajalce.

Pri tem med primarno kmetijsko proizvodnjo spadajo naslednje dejavnosti iz Standardne

klasifikacije dejavnosti:

* vse dejavnosti iz oddelka 01 (Kmetijska proizvodnja in lov ter z njima povezane

storitve), razen dejavnosti iz skupine 01.7 (Lovstvo),

* iz oddelka 02 (Gozdarstvo) pa le dejavnosti iz razreda 02.100 (Gojenje gozdov in druge

gozdarske dejavnosti) in dejavnosti iz razreda 02.400 (Storitve za gozdarstvo), razen storitev, ki se nanašajo na izkoriščanje gozdov: prevoz lesa v gozdu, nakladanje, manipulacija z lesom ter gradnja vlak.

*3. Ali ima prijava konzorcija po številu točk prednost pred samostojnimi prijavami ali se prijave ocenjujejo ločeno?*

Kot izhaja iz razpisne dokumentacije bodo samostojne prijave in prijave s projektnim partnerjem obravnavane enakopravno, torej glede na dosežen odstotek točk, ki jih bodo prijavitelji prejeli po merilih. Podrobneje je postopek ocenjevanja opredeljen v poglavju 17 razpisne dokumentacije, in sicer je minimalni kakovostni kriterij za dodelitev sredstev 60 % točk. Za vloge prijaviteljev, ki bodo kandidirali samostojno se ocenjujejo merila 1, 2, 3 in 5. V primeru projektnega partnerstva pa 1, 2, 3, 4 in 5.

*4. Zanima me pogoj: Če prijavitelj kandidira na javnem razpisu samostojno, mora z dvema neodvisnima deležnikoma oblikovati nov poslovni subjekt, tj. zadrugo ali zadrugo s statusom socialnega podjetja.*

*Torej, če nevladna organizacija s statusom organizacije v javnem interesu samostojno kandidira na razpisu mora z dvema organizacijama (ki morata biti kaj?) obvezno ustanoviti zadrugo? Prosimo za tolmačenje.*

**ODGOVOR:**

Kot izhaja iz opombe številka 5 razpisne dokumentacije v poglavju 4 Zakon o zadrugah (ZZad) v 4. členu določa, da zadrugo lahko ustanovijo najmanj trije ustanovitelji. Ustanovitelji so lahko fizične oziroma pravne osebe. Pri tem morajo biti ustanovitelji zadruge, ki so fizične osebe, poslovno sposobni. Posledično se lahko v ustanovljeno zadrugo pod pogoji, določenimi v zadružnih pravilih, včlanijo fizične oziroma pravne osebe. Skladno z zgornjo navedbo mora nevladna organizacija, ki ima status nevladne organizacije v javnem interesu, v kolikor želi zadovoljiti cilju razpisa, še z dvema fizičnima ali pravnima osebama ustanoviti zadrugo ali zadrugo s statusom socialnega podjetja, ki bo na trgu ponujala v projektu razvito blago ali storitev.

*5. V Javnem razpisu spodbujanje razvoja projektov zadružništva in socialne ekonomije 2023-2024 so navedene določbe:*

* *Nov poslovni subjekt mora biti oblikovan najkasneje do dne oddaje zadnjega zahtevka za izplačilo v sklopu projektnih aktivnosti, predvidoma oktobra 2024.*
* *Na javni razpis se skladno s pogoji le-tega lahko prijavijo subjekti socialne ekonomije, opredeljeni v ZSocP, tj. registrirana socialna podjetja, zadruge, invalidska podjetja, zaposlitveni centri in nevladne organizacije (društva, zavodi, ustanove), ki niso ustanovljeni izključno z namenom pridobivanja dobička, s sedežem ali poslovno enoto ali podružnico v Republiki Sloveniji, ki so kot pravna oseba registrirani tudi za opravljanje gospodarske dejavnosti. Pri tem javni razpis, kot pogoj za prijavitelje s pravnoorganizacijskimi oblikami društva, zavodi, ustanove določa, da imajo status nevladne organizacije v javnem interesu, pridobljen skladno z določili Zakona o nevladnih organizacijah (Uradni list RS, št. 21/18).*
* *Prijavitelji morajo biti registrirani za opravljanje dejavnosti iz prejšnjega odstavka najkasneje na dan oddaje vloge (upošteva se datum registracije na sodišču oziroma pri pristojnem organu).*
* *Prijavitelj je imel na dan 1. 3. 2023 zaposleno vsaj eno (1) osebo za polni delovni čas.*

*Stanje: Družba z omejeno odgovornostjo (d.o.o.) želi v prihodnjih treh tednih ustanoviti Inštitut - Zavod, kateri bo imel status nevladne organizacije v javnem interesu in bo deloval neprofitno. Že od lanskega leta ima ta isti d.o.o. (t.j. ustanovitelj bodočega omenjenega Zavoda) enega zaposlenega. Bodoči Zavod oz. Inštitut nima zaposlenega, ker seveda še ni ustanovljen.*

*Vprašanje: Ali se glede na zgoraj omenjeno stanje lahko prijavi bodoče ustanovljeni Zavod - Inštitut s statusom nevladne organizacije v javnem interesu na omenjeni javni razpis? Če prav razumemo, se potemtakem lahko prijavijo le že ustanovljeni Zavodi in drugi omenjeni subjekti, kateri imajo na dan 1.3.2023 najmanj enega zaposlenega za polni delovni čas?*

**ODGOVOR:**

Javni razpis omogoča, da vlogo oddajo prijavitelji samostojno ali v projektnem partnerstvu. Ne glede na to mora prijavitelj in projektni partner izpolnjevati pogoje javnega razpisa določene v poglavju 7.1.1. javnega razpisa. Pri tem projektni partner ni zavezan k izpolnjevanju pogoja številka 5, torej da ima na dan 1. 3. 2023 zaposleno vsaj eno osebo za polni delovni čas, ki je zavezujoč le za prijavitelja. Pri tem opozarjamo, da pridobitev statusa nevladne organizacije določa Zakon o nevladnih organizacijah ter podrejeno pravilniki področnih resorjev glede na področje delovanja nevladne organizacije, ki želi pridobiti omenjeni status.

*6. V okviru stroškov dela se lahko uveljavlja stroške za zaposlenega, ki bo izvajal naloge projektnega vodenja in/ali upravljanja. Ali je lahko teh oseb, ki so pisane na projekt več? Ali so upravičeni stroški dela tudi drugih zaposlenih, ki so neposredno povezani z implementacijo projekta, vendar se ne nanašajo na projektno vodenje?*

**ODGOVOR:**

Razpisna dokumentacija v točki 13. 2 določa, da so povračila stroškov dela namenjena za zaposlenega, ki bo izvajal naloge projektnega vodenja in/ali upravljanja v okviru izbranega projekta na predmetnem javnem razpisu. Pri tem javni razpis in pripadajoča dokumentacija prijavitelja napotuje, da v primeru projektnega partnerstva vsak partner za vodenje in/ali upravljanje projekta v svoji organizaciji zaposli vsaj eno osebo za polni ali polovični delovni čas. Primarno so tako vsebinsko stroški namenjeni povračilu stroškov zaposlenega za vodenje projekta. V primeru projektnega partnerstva pa je skladno z razpisno dokumentacijo mogoče načrtovati vsaj dve zaposlitvi. Ne glede na to v kolikor je projekt oblikovan na način, da poleg vodje projekta vodstvene, upravljavske, nadzorne, organizacijske, strateške in sorodne naloge pri prijavitelju ali projektnemu partnerju opravlja še ena ali več oseb ter je to skladno s cilji javnega razpisa je mogoče uveljavljanje povračila stroškov tudi za njihove zaposlitve, v primeru, da bo strokovna komisija ocenila predlagano vlogo kot primerno za financiranje. Ni pa mogoče načrtovati povračila stroškov za vse zaposlene, ki bodo opravljali naloge na projektu, torej tudi tiste, ki izvajajo podporne dejavnosti. Standardni strošek na enoto za povračilo stroškov dela je namreč oblikovan na zgodovinskih podatkih, ki se nanašajo na prej opisane vodstvene naloge, kot izhaja iz priloge št. 9, ki je del obrazcev in prilog.

**Vprašanja in odgovori objavljeni na dan 3. 5. 2023**

Opomba: Dokument vključuje vprašanja prejeta do petka, 28. 4. 2023 do 15. ure.

*7. Na spletni strani ste objavili odgovore na vprašanja, in sicer smo prejeli odgovor na naše predhodno zastavljeno vprašanje pod zap. št. 5, za katerega se vam zahvaljujemo. Žal nam še vedno ni pojasnjeno naše vprašanje - kdo je lahko prijavitelj oz. je upravičen prijavitelj in vas prosimo za ponovno preučitev treh določb "JR zadružništvo in socialna ekonomija 2023-2024" in sicer:*

* *Nov poslovni subjekt mora biti oblikovan najkasneje do dne oddaje zadnjega zahtevka za izplačilo v sklopu projektnih aktivnosti, predvidoma oktobra 2024.*
* *Prijavitelji morajo biti registrirani za opravljanje dejavnosti najkasneje na dan oddaje vloge (upošteva se datum registracije na sodišču oziroma pri pristojnem organu).*
* *Prijavitelj je imel na dan 1.3.2023 zaposleno vsaj eno (1) osebo za polni delovni čas.*

*Vljudno vas prosimo za odgovor, kdo je lahko prijavitelj oziroma je upravičen prijavitelj:*

*1. Že ustanovljeni poslovni subjekt, kateri ima na dan 1. 3. 2023 enega zaposlenega za polni delovni čas (7.1.1 pogoji javnega razpisa, št. 5 splošni pogoji za prijavitelje in projektne partnerje)?*

*in/ali*

*2. Nov poslovni subjekt, kateri mora biti oblikovan najkasneje do dne oddaje zadnjega zahtevka za izplačilo v sklopu projektnih aktivnosti, predvidoma oktobra 2024. Ustanovitev novega poslovnega subjekta mora biti razvidna iz poslovnega registra Slovenije ali dokazana s predložitvijo veljavnega akta o ustanovitvi. (3 cilj javnega razpisa, 4. odstavek)?*

*in/ali*

*3. Nov poslovni subjekt, registriran za opravljanje dejavnosti najkasneje na dan oddaje vloge (upošteva se datum registracije na sodišču oziroma pri pristojnem organu)?*

*Tovrstne tri določbe JR se nam izključujejo in vas prosimo za jasen, točen in konkreten odgovor, kdo je lahko prijavitelj oz. je upravičen prijavitelj glede na omenjene tri določbe JR (pod zap. št. 1. in/ali 2. in/ali 3.)?*

**ODGOVOR:**

Poglavje 6 javnega razpisa naslovljeno prijavitelji oziroma končni prejemniki javnega razpisa določa, da se na javni razpis lahko prijavijo subjekti socialne ekonomije, opredeljeni v Zakonu o socialnem podjetništvu, tj.:

* registrirana socialna podjetja,
* zadruge,
* invalidska podjetja,
* zaposlitveni centri in
* nevladne organizacije s statusom v javnem interesu (društva, zavodi, ustanove),

ki niso ustanovljeni izključno z namenom pridobivanja dobička, s sedežem ali poslovno enoto ali podružnico v Republiki Sloveniji, ki so kot pravna oseba registrirani tudi za opravljanje gospodarske dejavnosti.

Navedena točka povzema splošni pogoj za prijavitelje in projektne partnerje št. 1, ki je razviden iz poglavja 7.1.1 javnega razpisa. Tako se kot prijavitelj na javni razpis lahko prijavi poslovni subjekt, ki je na dan oddaje vloge registriran kot ena od prej navedenih pravno organizacijskih oblik oziroma podoblik ter ima v AJPESu vpisano gospodarsko dejavnost tj. dejavnost, ki jo opravlja na trgu.

V kolikor poslovni subjekt z eno od prej navedenih pravno organizacijskih oblik oziroma dodatnih oblik kandidira v vlogi prijavitelja mora imeti na dan 1. 3. 2023 zaposleno najmanj eno osebo za polni delovni časi. V kolikor pa nastopa v vlogi projektnega partnerja, pa ta pogoj za poslovni subjekt ne velja.

Dodatno javni razpis za tiste, ki kandidirajo kot prijavitelji in imajo pravno organizacijsko obliko nevladne organizacije v javnem interesu oziroma dodatno obliko invalidskega podjetja ali zaposlitvenega centra določa, da morajo za opravljanje v projektu razvite storitve oziroma prodaje blaga na trgu oblikovati nov poslovni subjekt – zadrugo oziroma zadrugo s statusom socialnega podjetja, in sicer najkasneje do dne oddaje zadnjega zahtevka za izplačilo. Pri tem poudarjamo, da so predpisane pravne oblike subjektov, ki se lahko prijavijo na javni razpis ter zaposlitev osebe pogoji javnega razpisa, morebitna ustanovitev zadruge oziroma zadruge s statusom socialnega podjetja pa cilj. Fizična oseba ne more biti prijavitelj na ta javni razpis.

*8. »Z javnim razpisom bodo finančno podprti subjekti socialne ekonomije, kot jih opredeljuje Zakon o socialnem podjetništvu (v nadaljevanju: ZSocP), ki bodo s projektnimi aktivnostmi sledili poslovnemu modelu usmerjenemu v reševanje družbenih, okoljskih, gospodarskih in drugih problemov oziroma razvoju družbenih inovacij ter bodo posledično prispevali k razvoju zadružništva in socialne ekonomije v Sloveniji. Za doseganje cilja razpisa mora prijavitelj, ki ni registrirano socialno podjetje ali/in zadruga skupaj s projektnim partnerjem in tretjim deležnikom oblikovati nov poslovni subjekt, tj. zadrugo ali zadrugo s statusom socialnega podjetja. Če prijavitelj kandidira na javnem razpisu samostojno, mora z dvema neodvisnima deležnikoma oblikovati nov poslovni subjekt, tj. zadrugo ali zadrugo s statusom socialnega podjetja.*

*Nov poslovni subjekt mora biti oblikovan najkasneje do dne oddaje zadnjega zahtevka za izplačilo v sklopu projektnih aktivnosti, predvidoma oktobra 2024. Ustanovitev novega poslovnega subjekta mora biti razvidna iz Poslovnega registra Slovenije ali dokazana s predložitvijo veljavnega Akta o ustanovitvi. Ponudbo tj. blago ali storitev razvito v sklopu projekta na trgu tako zagotavlja novoustanovljeni subjekt, na katerega se lahko prenese tudi v projektu kupljena oprema skladno z veljavno zakonodajo in računovodskimi standardi.«*

*Torej, mora vsako partnerstvo oblikovati (registrirati) nov poslovni subjekt ne glede na to, da gre že za subjekte, ki delujejo na področju socialne ekonomije in gre za nadgradnjo storitve?*

**ODGOVOR:**

Navedeno pomeni, da mora prijavitelj, ki ni pravno organiziran kot zadruga ali je registrirano socialno podjetje najkasneje do dne oddaje zadnjega zahtevka za izplačilo ustanoviti nov poslovni subjekt (zadrugo ali zadrugo s statusom socialnega podjetja). Za pravne subjekte, ki bodo nastopali v vlogi prijavitelja in so že organizirani kot zadruga oziroma so registrirano socialno podjetje to določilo ni zavezujoče.

Tako mora nov subjekt v skladu s cilji javnega razpisa oblikovati prijavitelj, ki je pravno organiziran kot nevladna organizacija s statutom v javnem interesu oziroma ima dodatno obliko invalidskega podjetja ali zaposlitvenega centra, saj javni razpis zasleduje načela socialne ekonomije povzeta po Akcijskem načrtu za socialne ekonomijo Evropske komisije, kar je razvidno iz 3 točke razpisne dokumentacije. Poleg tega javni razpis predvideva ponudbo v projektu razvite storitve oziroma blaga na trgu.

Glede na zgornje navedbe je za doseganje prej omenjenih načel (predvsem participativnega/demokratičnega upravljanja), zagotavljanja ponudbe na trgu ter namena javnega razpisa, oblikovano določilo javnega razpisa, ki ga navajate.

Pri tem opozarjamo, da javni razpis v razpisni dokumentaciji v poglavju 9 določa tudi specifični pogoj, ki se nanaša na izvedbo posameznega sofinanciranega projekta, in sicer določa da mora ponudba oziroma blago ali storitev, ki bo razvita v okviru potrjenega projekta, biti nova ali bistveno nadgrajena, pri tem poglavje tudi opredeljuje oba pojma tj. novo oziroma bistveno nadgrajeno ponudbo. Poleg tega se presoja tudi možnost vpeljave družbene (socialne) inovacije v sklopu meril.

*9. V zvezi z upravičenimi stroški projekta iz naslova Stroškov nakupa opreme in drugih opredmetenih osnovnih sredstev nas zanima, če so v sklopu tega mogoče tudi prostorske sanacije in prilagoditve. Konkretno nas zanima ali je mogoča vzpostavitev snemalnega studia s celostno obnovo prostora (stene, tla, električna napeljava, zvočna izolacija, akustična ureditev prostora...), obnova prostora za izvajanje izobraževanj in usposabljanj mladih (razsvetlitev, seminarsko pohištvo, ureditev stranišča in čajne kuhinje...).*

**ODGOVOR:**

Razpisna dokumentacija v točki 13.5 določa, da so stroški nakupa opreme upravičeni, če so neposredno povezani z aktivnostmi projekta potrjenimi v vlogi, neposredno prispevajo k izvedbi projekta ter so nujno potrebni za doseganje ciljev projekta, tj. služijo oblikovanju nove ali izboljšanje ponudbe (blaga ali storitve) in se računovodsko obravnavajo kot opredmetena osnovna sredstva. Javni razpis določa tudi, da stroški nakupa opreme ne smejo presegati 40 % vrednosti potrjenega financiranja projekta.

Poleg tega razpisna dokumentacija določa, da v primeru nakupa opreme, ki se uporablja kot podpora pri izvajanju operacije, tj. oprema, ki ni izključno povezana z izvajanjem aktivnosti in cilji projekta in ki se ne uporablja 100% samo za namen projekta, se kot upravičeni stroški lahko določijo stroški amortizacije v deležu uporabe za aktivnosti pri izvajanju projekta za obdobje trajanja projekta. Celotni stroški amortizacije so upravičeni, kadar je trajanje projekta enako ali daljše kot amortizacijska doba.

Skladno z navedenimi določili je mogoč nakup opreme npr. snemalnih naprav oziroma avdiovizualne opreme, medtem ko strošek prilagoditve prostora in sanacije po tem razpisu ni upravičen strošek v kolikor ni povezan neposredno z vgraditvijo oziroma vzpostavitvijo delovanja opreme tj. je nujno potrebna prilagoditev za omogočanje delovanja naprave/opreme.

Strošek obnove lahko prijavitelj vključi v finančno konstrukcijo, kot lastni prispevek (lastne stroške). Pri tem opozarjamo, da bo sama utemeljenost nakupa opreme predmet presoje strokovne komisije, ki bo ocenjevala vloge. Potrditev vloge oziroma izbor na javnem razpisu pa še ne pomeni, da bodo stroški v sklopu preverjanja zahtevka za izplačilo avtomatično povrnjeni kot upravičeni, saj bo skrbnik pogodbe s končnim prejemnikom presojal upravičenost stroškov na podlagi predložene dokumentacije ob vsakokratni oddaji zahtevka za izplačilo.

*10. Če ima zavod status socialnega podjetja – ali mora še dodatno imeti v aktu navedeno neprofitni značaj in demokratično ali participativno upravljanje, čeprav je to po zakonu določeno in je sodišče to preverilo?*

**ODGOVOR:**

Zakon o socialnem podjetništvu v 12. členu opredeljuje obvezno vsebino akta socialnega podjetja, in sicer v prvem odstavku določa:

»Akt o ustanovitvi socialnega podjetja mora poleg vsebine, ki jo določajo zakoni, ki urejajo pravno organiziranost posamezne vrste nepridobitne pravne osebe, opredeljevati nepridobitni namen ustanovitve pravne osebe in način uresničevanja drugih načel, ki jih določa ta zakon in ki opredeljujejo njen javno koristni in socialni značaj…«

Nadaljnje v prvi alineji drugega odstavka istega člena Zakon o socialnem podjetništvu določa:

»Akt o ustanovitvi mora tudi: opredeliti način upravljanja socialnega podjetja po načelu enakopravnosti…«

Iz citiranega določila izhaja, da mora akt o ustanovitvi opredeljevati nepridobitni namen ustanovitve in uresničevanje načel socialnega podjetništva. Načela opredeljuje 3. člen istega zakona, med njimi 2. odstavek v drugi točki določa, da namen ustanovitve socialnega podjetja ni izključno pridobivanje dobička, premoženje in presežke prihodkov nad odhodki pa ta vlagajo v dejavnost socialnega podjetja, delitev presežkov prihodkov nad odhodki pri tem ni dopustna (nepridobitnost). Osma točka istega člena pa določa, da posamezni ustanovitelji ali lastniki pri odločanju nimajo prevladujočega vpliva, odločitve sprejemajo vsi člani po načelu en član – en glas, neodvisno od deleža vloženega kapitala (enakopravnost članstva).

Skladno z napisanim mora akt o ustanovitvi socialnega podjetja vsebovati navedbe upoštevanja načel nepridobitnosti in participativnosti oziroma enakopravnosti zaposlenih in drugih deležnikov pri odločanju. Glede na to, da oboje določata tudi razpisna pogoja 2. in 4., bo strokovna komisija skladno z določili javnega razpisa preverjala izpolnjevanje navedenih pogojev za vse prijavitelje, ne glede na njihov status oziroma pravno organizacijsko obliko, in sicer je podroben način preverjanja naveden v tabeli v poglavju 8.1 razpisne dokumentacije. Naj opozorimo, da sta pogoja vezana tudi na temeljna načela socialne ekonomije, kot izhaja iz odgovora na vprašanje 8 oziroma to določa tudi 3 točka razpisne dokumentacije.

*11. Smo socialno podjetje z desetimi leti izkušenj. Naše storitve zaobjemajo več različnih področij delovanja, opredeljenih v Strategiji razvoja Slovenije 2030 in jih težko strnemo v eno kategorijo. Dejstvo je, da jih v določeno kategorijo umesti šele izvedba posameznega (konkretnega) projekta za naročnike. Ali je v razpisu predvidena rešitev za primer tovrstnih storitev, ki so torej na nek način nadredne opredeljenim področjem?*

**ODGOVOR:**

Javni razpis je namenjen spodbujanju projektov zadružništva in socialne ekonomije, kar pomeni, da prijavitelje ne omejuje, da poleg omenjenega projekta izvajajo tudi druge dejavnosti in/ali projekte. Konkretno to pomeni, da prijavitelj v sklopu delovanja izvaja projekt kot eno izmed aktivnosti.

Skladno s predmetom javnega razpisa bodo podprti projekti, ki bodo neposredno odgovarjali na izzive in probleme, ki izhajajo iz enega od vsebinskih sklopov Strategije razvoja Slovenije 2023. 5. poglavje razpisne dokumentacije navaja tudi primere oziroma področja reševanja družbenih in okolijskih izzivov/problemov, ki jih lahko prijavitelji naslavljajo s projektom. Pri tem so v sklopu širših vsebinskih sklopov seveda mogoče rešitve, ki niso navedene kot primeri, ne glede na to pa ni predvideno, da bi projekt, ki bo predmet financiranja, naslavljal več vsebinskih sklopov oziroma javni razpis predvideva, da se v največjem možnem obsegu usmeri v reševanje enega izbranega problema/izziva.

Iz vprašanja izhaja, da želite v projekt vključiti vse storitve, ki jih izvajate. Morda je smiselno, da opravite razmislek, ali pri svoji dejavnosti opravljate npr. storitve, ki vplivajo na povečanje ozaveščanja o pomenu zdravega življenjskega sloga, morda s katero od dejavnosti povečujete socialno vključenost in preprečujete možnosti zdrsa izbrane cilje skupine v revščino ipd., tudi če teh ali primerljivih storitev oziroma dejavnosti še ne izvajate na tak način, vam javni razpis omogoča, da razvijete projekt kot eno od dejavnosti, ki bo neposredno naslavljala izbrani problem. Projekt je tako v sklopu javnega razpisa razumljen kot skupek aktivnosti prijavitelja s končnim ciljem oblikovanja nove ali bistveno izboljšane storitve ali blaga, ki bo najkasneje po zaključku projekta dostopen na trgu, torej ni razumljen kot projekt v smislu enkratnega naročila storitve ali zgolj podpore delovanju.

*12. V zvezi z »Javni razpis za spodbujanje razvoja projektov zadružništva in socialne ekonomije 2023-2024« imamo sledeče vprašanje: Prijavitelj bo društvo, ki je registrirano kot socialno podjetje, za partnerja pa načrtujemo zavod, ki je zaposlitveni center in je v 100% lasti društva, torej prijavitelja. Zanima nas, če je partnerstvo ustrezno glede na razpisne pogoje.*

ODGOVOR:

Izpolnjevanje pogojev prijaviteljev na javni razpis bo presojala strokovna komisija, zato bo šele ob preložitvi celotne dokumentacije mogoče z gotovostjo presoditi izpolnjevanje pogojev za posamezno vlogo. Ne glede ena to, če se vaše vprašanje nanaša na pogoj št. 1, je mogoče na podlagi predstavljenih dejstev o pravnoorganizacijski obliki prijavitelja in projektnega partnerja predpostavljati, da prijavitelj oziroma projektni partner ustrezata temu pogoju. Opozorili bi pa na možnost kumulacije državne pomoči po pravilu de minimis v primeru povezanih oseb.

*13. Na strani 3 razpisne dokumentacije Javnega razpisa za spodbujanje razvoja projektov zadružništva in socialne ekonomije 2023-2024 piše: Predmet javnega razpisa je sofinanciranje projektov zadružništva in socialne ekonomije, ki bodo usmerjeni v razvoj novih storitev in blaga na trgu oziroma njihovo bistveno nadgradnjo, in sicer bo sofinanciran največ en projekt na posameznem področju, ki ga določa Strategija razvoja Slovenije 2030.*

*Prijavitelj lahko tako odda največ eno vlogo na javni razpis oziroma vsebinski sklop.*

*Področja izvajanja projektov so opredeljena v nadaljevanju:*

*1. Zdravo in aktivno življenje.*

*2. Znanje in spretnosti za kakovostno življenje in delo.*

*3. Dostojno življenje za vse.*

*4. Kultura in jezik kot temeljna dejavnika nacionalne identitete.*

*5. Gospodarska stabilnost.*

*6. Konkurenčen in družbeno odgovoren podjetniški in raziskovalni sektor.*

*7. Vključujoč trg dela in kakovostna delovna mesta.*

*8. Nizko-ogljično krožno gospodarstvo.*

*9. Trajnostno upravljanje naravnih virov.*

*10. Zaupanja vreden pravni sistem.*

*11. Varna in globalno odgovorna Slovenija .*

*12. Učinkovito upravljanje in kakovostne javne storitve.*

*Na strani 12 piše: Za sofinanciranje bo na posameznem vsebinskem področju, ki ga opredeljuje Strategija razvoja Slovenije 2030 sofinanciran en (1) projekt, in sicer tisti, ki bo na posameznem področju dosegel najvišje število točk oziroma odstotkov ob upoštevanju določila, da je dosegel tudi minimalni kakovostni kriterij.*

*Se pravi, da bo na vsakem področju vsebinskega sklopa financiran vsaj en projekt oz. da bo potem financiran na devetih sklopih samo en projekt na sklop?*

**ODGOVOR:**

Glede na določila javnega razpisa bo v posameznem sklopu financiran predvidoma po en projekt. Na celoten obseg števila izbranih vlog za financiranje vpliva tudi višina razpoložljivih proračunskih sredstev. Ker javni razpis določa, da lahko prijavitelj kandidira z vlogo v minimalni višini 75.000,00 EUR ali maksimalni višini 150.000,00 EUR ter hkrati ni mogoče predvideti, ali bodo prijavitelji oddali vloge v vseh vsebinskih sklopih oziroma ali bo več prijaviteljev kandidiralo v istem sklopu je potek izbora podrobneje opisan v poglavju 17 razpisne dokumentacije. Ne glede na to javni razpis navaja, da bo izbranih predvidoma 10 projektov, pri tem je podpora odvisna od razpoložljivih proračunskih sredstev.

*14. Ali sta lahko partnerja dve socialni podjetji iz dveh različnih regij, skozi projekt pa zasledujeta enake cilje in se povezujeta oz. dopolnjujeta v načrtovanih aktivnostih?*

**ODGOVOR:**

Javni razpis ne omejuje povezovanja med projektnimi partnerji glede na regijo izvajanja, tako da opisan primer ne krši razpisnih pogojev. Se pa pri navedenem pojavlja vprašanje izvedljivosti ciljev javnega razpisa, in sicer ponudbe v projektu razvitih storitev/blaga na trgu v primeru razpršenega delovanja, kar pa bo predmet presoje strokovne komisije glede na merila javnega razpisa.

*15. Ali sta lahko partnerja dve socialni podjetji, ki pa sta lastniško povezani?*

**ODGOVOR:**

Javni razpis ne prepoveduje lastniške povezanosti, določa pa pogoj številka 19., ki določa, da: »Skupni znesek pomoči, dodeljen enotnemu podjetju, ne sme preseči 200.000,00 EUR de minimis pomoči v katerem koli obdobju zadnjih treh poslovnih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije (pri skupnem znesku pomoči de minimis se upošteva tudi predvideno sofinanciranje po tem razpisu)…« Skladno s tem predlagamo, da preverite ali ustrezate navedenemu pogoju.

*16. Ali lahko v sklopu "opreme" za izvedbo aktivnosti nabavimo in je upravičen strošek  tudi nabava e.vozila, z namenom, da se omogoči vključitev v zaposlitveni program tudi usposobljenim osebam  brez možnosti osebnega prevoza na delo. S tem prispevamo k razvoj novih okolju prijaznih oblik prevoza na delo za ranljive skupine in posledično k vključitvi v družbo.*

**ODGOVOR:**

Javni razpis določa, da so stroški nakupa opreme upravičeni, če so neposredno povezani z aktivnostmi projekta potrjenimi v vlogi, neposredno prispevajo k izvedbi projekta ter so nujno potrebni za doseganje ciljev projekta, tj. služijo oblikovanju nove ali izboljšanje ponudbe. Kar pomeni, da morate v vlogi dokazati, da nakup ne bo prispeval le k izvedbi aktivnosti, ampak tudi k cilju projekta. Poleg tega javni razpis vsebuje zavezo uporabe določil Zakona o javnem naročanju v primerih, ko nakup presega mejne vrednosti oziroma ko se koristijo javna sredstva. Tako predlagamo, da preučite tudi ta vidik, npr. s stališča ekonomičnosti ter preverite dejstva, kot so npr. vprašanje - ali je za aktivnost mogoče uporabiti obstoječe povezave, ki jih zagotavlja javni prevoz. Ne glede na to, ali bo vloga potrjena za financiranje, pa je sama presoja stroškov podvržena vsakokratnemu pregled zahtevkov za izplačilo, kot izhaja iz odgovora na vprašanje št. 9.

**Vprašanja in odgovori objavljeni na dan 8. 5. 2023**

*17. Prosil bi za odgovore:*

* *Če je prijavitelj podjetje v težavah, ali je upravičen do prijave na razpis? V razpisni dokumentaciji, sicer ni glede tega navedeno ničesar.*
* *V primeru, da v projektu sodelujeta dva partnerja iz dveh različnih regij, ki delujeta na istem vsebinskem področju (npr. trajnostna lokalna samooskrba):*

*a) ali je dovoljeno oz. primerno, da vsak partner razvije svojo novo storitev oz. produkt, njuno sodelovanje v okviru projekta pa poteka predvsem v tem, da si pomagata pri trženju in prodaji tega novega produkta (torej en partner trži produkt od drugega partnerja in obratno).*

*b) ali je primerno sodelovanje tako, da je vloga partnerja, da le izvaja aktivnosti povezane s trženjem in promocijo novega produkta prijavitelja, saj le ta sam ne more dostopati do nekaterih ciljnih skupin kupcev (do katerih pa ima dostop partner)?*

**ODGOVOR:**

Vprašanje glede podjetij v težavah se navezuje na dodeljevanje državnih pomoči, skladno s tem je v javnem razpisu v poglavju 7.1.1. javnega razpisa pogoj št. 10, ki določa: »Prijavitelj / projektni partner ne prejema ali ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) in ni podjetje v težavah skladno z 18. točko 2. člena Uredbe Komisije 651/2014/EU.«

Javni razpis ne omejuje števila v projektu razvitih storitev, niti ne določa, da jo mora razviti le prijavitelj. Ne glede na to bo sama ustreznost aktivnosti projekta oziroma razdelitev predvidenih aktivnosti med projektnima partnerjema predmet presoje strokovne komisije pri ocenjevanju po merilih javnega razpisa. Pri tem naj opozorimo, da skladno z določili glede upravičenosti stroškov javnega razpisa, izdajanje računov med projektnimi partnerji ni dovoljeno.

Dopolnjujoče kompetence in druga znanja oziroma dostop do npr. ciljnih skupin je lahko en od razlogov za izbor partnerja, samo smotrnost tega izbora pa bo presojala strokovna komisija pri ocenjevanju po merilih javnega razpisa

*18. Imamo tri vprašanja, za katera vljudno prosimo za odgovor:*

* *Ali je dovoljeno, da se novo razvita storitev trži že tekom sofinanciranega izvajanja projekta? Če da, ali se morajo sredstva, ki bodo pridobljena na trgu, vnesti/upoštevati v finančni konstrukciji projekta ob prijavi?*
* *Imamo vprašanje v zvezi z izpolnitvijo tabele v prijavnici »2.2.9. Cilji in pričakovani rezultati projekta« in sicer, ali mora biti za vsak naveden cilj javnega razpisa v posamezni vrstici naveden tudi cilj projekta? Če npr. predvideni projekt ne naslavlja spodbujanja razvoja družbenih inovacij, ali lahko to vrstico pustimo prazno?*
* *Imamo vprašanje v zvezi z določitvijo vrednosti kazalnikov v prijavnici »2.2.10. Opredelitev kazalnikov projekta« in sicer, ali se vrednosti kazalnikov seštevajo – torej, če v letu 2023 za nek kazalnik predvidimo vrednost 2 storitev, ali potem v leto 2024 za isti kazalnik, če predvidevamo še 3 storitve, vnesemo vrednost kazalnika 2+3, torej 5, ali za leto 2024 vnesemo 3 storitve?*

**ODGOVOR:**

Javni razpis in pripadajoča dokumentacija ne prepoveduje prodaje oziroma trženja v projektu razvite storitve ali blaga že v času izvajanja projekta oziroma pred njegovim zaključkom. Finančna konstrukcija oziroma načrt navedbe morebitnih prihodkov ob prijavi ne predvideva.

Točka 2.2.9. povzema splošne cilje javnega razpisa, ki izhajajo iz Zakona o socialnem podjetništvu, skladno s tem lahko prijavitelj naslovi le en splošni cilj, lahko pa seveda tudi več ciljev. V kolikor v projektu ne predvidevate razvoja družbene (socialne) inovacije, lahko to vpišete oziroma na drugačen način označite v tabeli. Pri tem opozarjamo na točko 2.2.5. Družbena inovacija v Obrazcih in prilogah, ki ne glede na to predvideva, da prijavitelj pojasni, kako izbrana rešitev rešuje izbrani družbeni problem in obrazloži, zakaj se je odločili za izbor obstoječe rešitve oziroma za ne oblikovanje/razvoj inovacije.

V kolikor predvidevate, da boste dosegli konkretno število posameznega kazalnika v letu 2023 in nato v letu 2024, se za vsako leto vpiše predvideno število posebej, npr. v letu 2023 bomo posneli 2 promocijska videa, v letu 2024 pa 3.

*19. Vprašanje imam glede poravnanih zapadlih finančnih obveznosti, točka 7 pri izpolnjevanju pogoja za prijavitelja/projektnega partnerja glede finančni obveznosti do FURS-a in točka 12 – postopek vračanja državne pomoči. Na FURS smo na datum 30. 4. 2023 za zavod že dobili potrdilo, da ima omenjeni zavod plačane vse finančne obveznosti. Naš zavod je v postopku vračanja denarja do Zavoda RS za zaposlovanja na podlagi 52. člena Zakona o dodatnih ukrepih za omilitev posledic COVID 19. Gre za obročno odplačevanje, vsi zapadli obroki so redno poravnani, odprte imamo še nezapadle tri obroke. Glede na 12. točko pa je pogoj, da pravna oseba ni v postopku vračanja državne pomoči na podlagi odločbe Evropske  komisije, torej zavod vrača državno pomoč, ampak Zavodu za zaposlovanje in nimamo nobene odločbe Evropske komisije. Zanima me torej, ali omenjeni zavod izpolnjuje pogoj poravnanih finančnih obveznosti po 7. in 12.  točki razpisne dokumentacije?*

**ODGOVOR:**

Obvezo poravnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50 eurov ali več na dan oddaje vloge) opredeljuje pogoj javnega razpisa števila 8, medtem ko pogoj številka 7 opredeljujejo obvezo poravnanih finančnih obveznosti v višini 50 eurov ali več do ministrstva oz. njegovih izvajalskih institucij (tj. Slovenskega podjetniškega sklada, Javne agencije Republike Slovenije za spodbujanje podjetništva, internacionalizacije, tujih investicij in tehnologije in Slovenskega regionalno razvojnega sklada). Skladno z razpisno dokumentacijo bo strokovna komisija omenjena pogoja preverjala na dan oddaje vloge v javno dostopnih evidencah oziroma pri pristojnih institucijah.

Iz opisane situacije glede vprašanja o izpolnjevanju pogoja številka 12 je mogoče sklepati, da ste prejemnik državne pomoči po shemi, ki je bila oblikovana za potrebe interventne zakonodaje. Izpolnjevanje pogoja, bo tako mogoče preverit v sklopu obravnave vloge na dan oddaje vloge, ko bodo znana vsa dejstva o vrsti sheme in kumulaciji državnih pomoči.

*20. Obdobje upravičenosti stroškov je od podpisa pogodbe, ki bo (v kolikor se ne preseže predpisanega 90 dnevnega roka) konec avgusta 2023 oziroma bolj verjetno septembra 2023. Projekt se mora zaključiti najkasneje do 30.9.2024. Kako lahko v tem časovnem obdobju uveljavljamo maksimalno trajanje projekta, t.j. 16 mesecev? V kolikor se bo podpis pogodbe zaradi internih procesov resornega ministrstva zamaknil v oktober 2023, ne moremo doseči niti minimalnega trajanja projekta, to je 12 mesecev. Prosim za pojasnilo.*

**ODGOVOR:**

Zaključek projekta je vezan na proračunska sredstva, ki so zagotovljena za leti 2023 in 2024, skladno s tem je potrebno izvesti zadnja izplačila iz proračuna najkasneje v začetku decembra 2024, kar pomeni, da je predhodno potrebno pregledati in potrditi vse predložene zahtevke za izplačilo. Po izkušnjah ob zaključku projekta ta postopek terja več časa. Na podlagi teh dejstev je bil določen tudi datum za zaključek projektov. Ministrstvo si bo tako prizadevalo, da bo v rokih zagotovilo ustrezne pravne podlage, žal lahko pride do zamud zaradi neodzivnosti prijaviteljev ali dodatnih preverjanj dejstev navedenih v vlogah. Javni razpis v primeru višje sile sicer omogoča tudi prilagoditev navedenih skrajnih rokov.

*21. Naše vprašanje glede razpisa se nanaša na izpolnjevanje pogoja (točka 2 in 4 splošnih pogojev za prijavitelje in projektne partnerje) za prijavitelja ali partnerja. Ali smo lahko kot prijavitelj zasebni zavod s statusom zaposlitvenega centra skladno z Zakonom o zaposlitveni rehabilitaciji in zaposlovanju invalidov? Ali je potrebno v projektu predvideti ustanovitev nove zadruge oz. zadruge s statusom socialnega podjetja?*

Skladno s pogoji javnega razpisa opredeljenimi v poglavju 7.1.1. javnega razpisa je lahko prijavitelj pravni subjekt oziroma zavod z dodatno obliko zaposlitvenega centra ob predpostavki, da izpolnjuje tudi vse druge pogoje javnega razpisa. Za prijavitelje z omenjeno dodatno obliko javni razpis predvideva, da najkasneje do konca projekta, z namenom zagotavljanja ponudbe na trgu, ustanovijo zadrugo ali zadrugo s statusom socialnega podjetja.

**ODGOVOR:**

*22. Imamo vprašanje oziroma dilemo glede pogoja za prijavitelja/partnerja. Pravno organizacijska oblika naše družbe je d.o.o., imamo pa status invalidskega podjetja skladno z Zakonom o zaposlitveni rehabilitaciji in zaposlovanju invalidov. Ali izpolnjujemo pogoj za prijavitelja? In če prav razumemo, je potrebno v tem primeru v projektu predvideti ustanovitev nove zadruge?*

**ODGOVOR:**

Skladno s pogoji javnega razpisa opredeljenimi v poglavju 7.1.1. javnega razpisa je lahko prijavitelj pravni subjekt d.o.o. z dodatno obliko invalidskega podjetja ob predpostavki, da izpolnjuje tudi vse druge pogoje javnega razpisa. Za prijavitelje z omenjeno dodatno obliko javni razpis predvideva, da najkasneje do konca projekta, z namenom zagotavljanja ponudbe na trgu, ustanovijo zadrugo ali zadrugo s statusom socialnega podjetja.

*23. V enem od odgovorov navajate: »Ne glede na to mora prijavitelj in projektni partner izpolnjevati pogoje javnega razpisa določene v poglavju 7.1.1. javnega razpisa. Pri tem projektni partner ni zavezan k izpolnjevanju pogoja številka 5, torej da ima na dan 1. 3. 2023 zaposleno vsaj eno osebo za polni delovni čas, ki je zavezujoč le za prijavitelja.« Ali navedeno pomeni, da je lahko prijavitelj le tisti partner, ki ima zaposleno eno osebo ? V našem primeru bi bil prijavitelj novoustanovljena zadruga, ki še nima zaposlenih in zavod, ki ima enega zaposlenega. Ali s tem ni izpolnjen pogoj, da morata prijavitelj in partner skupaj izpolnjevati pogoje razpisa?*

**ODGOVOR:**

Kot izhaja iz pogojev javnega razpisa opredeljenih v poglavju 7.1.1. javnega razpisa je lahko prijavitelj pravni subjekt, ki ima vsaj eno zaposleno osebo polni delovni čas. Vse pogoje razen pogoja številka 5 (tj. obveza o zaposleni osebi za prijavitelja) morata izpolnjevati tako prijavitelj, kot projektni partner posamezno, kot samostojna pravna oseba.

*24. Prijavljamo projekt na razpis za spodbujanje zadružništva in socialne ekonomije in imamo dilemo glede zaposlitve ene osebe v sklopu projekta. Potrebovali bomo voznika e-kombija. Ali je s stališča razpisa bolje, če to osebo zaposlimo v zadrugi, ki bo organizirala prevoze, ali je bolje, če ga najamemo kot zunanjega izvajalca storitve?*

**ODGOVOR:**

Sama vsebina vloge oziroma načrtovanje aktivnosti projekta je v diskrecijski presoji posameznega prijavitelja in bo podvržena ocenjevanju po merilih javnega razpisa. Pri tem bi opozorili na določila Zakona o delovnih razmerjih, ki opredeljuje pojem ekonomske odvisnosti, tj. da oseba najmanj 80 odstotkov svojih letnih dohodkov pridobi od istega naročnika ter posledično določene omejitve v zvezi z omenjenim pojmom (glej 213. člen ZDR-1 in nadaljnje člene) ter na cilje in načela Zakona o socialnem podjetništvu, ki med drugim določajo, da le-to razvija nove možnosti zaposlovanja in zagotavlja dodatna delovna mesta, kar je mogoče vsebinsko prenesti tudi na širše področje socialne ekonomije in zadružništva.

*25. Iz invalidskega podjetja na vas naslavljamo vprašanje vezano na razpisno dokumentacijo v sklopu Javnega razpisa za spodbujanje razvoja projektov zadružništva in socialne ekonomije 2023-2024. V razpisu nismo zasledili informacije ali morata prijavitelj in projektni partner v naprej izkazovati sredstva za financiranje, saj predvidevamo, da bo projektni partner novo ustanovljena zadruga, so.p.*

**ODGOVOR:**

Javni razpis in pripadajoča razpisna dokumentacija določata, da se bo v skladu s pravili zakonodaje s področja javnih financ sofinanciranje projektov izvajalo po principu povračil za že nastale in plačane stroške. Kar pomeni, da mora prijavitelj zagotavljati vsaj sredstva za tekoče stroške.

**Vprašanja in odgovori objavljeni na dan 15. 5. 2023**

OPOMBA: Vključena so tudi vprašanja iz delavnice za potencialne prijavitelje, ki je potekala 10. 5. 2023.

*26. Javni razpis določa, da: »Skupni znesek pomoči, dodeljen enotnemu podjetju, ne sme preseči 200.000,00 EUR de minimis pomoči v katerem koli obdobju zadnjih treh poslovnih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije (pri skupnem znesku pomoči de minimis se upošteva tudi predvideno sofinanciranje po tem razpisu)…« Zanima me, ali se pridobljena sredstva 4 letnega programskega razpisa Ministrstva za kulturo v višini 100.000,00 eur na leto v to štejejo? Namreč, smiselno bi bilo, da ne, sicer zavod, socialno podjetje, ki je ta sredstva pridobil, že sam po sebi presega 200.000,00 eur v 3 letih?!*

**ODGOVOR:**

V zvezi s pomočjo de minimis velja omejitev višine pomoči skladno z opredelitvami Evropske, ki je v več uredbah o pomoči de minimis opredelila najvišje zneske pomoči na podjetje in najvišje skupne zneske pomoči de minimis na državo članico. Tako tega določila ministrstvo v sklopu izbrane sheme državne pomoči ne more in ne sme spreminjati, ker je zavezujoče za vse dajalce pomoči po pravilu de minimis. Ne glede na to, pa iz vašega vprašanja ni mogoče nesporno ugotoviti, ali ste sredstva Ministrstva za kulturo pridobili na osnovi priglašene sheme de minimis oziroma ali omenjena sredstva predstavljajo pomoč po pravilu de minimis. Predlagamo, da preverite v pogodbi o sofinanciranju projekta. V kolikor sredstva, ki ste jih prejeli oziroma so vam bila dodeljena s strani Ministrstva za Kulturo predstavljajo pomoč po pravilu de minims, se ta štejejo kot osnova za izračun dosega praga maksimalnega zneska pomoči.

*27. Smo društvo, ki se ukvarja z vključevanjem ljudi z motnjami v telesnem in duševnem razvoju v delovna okolja - predvsem  avtiste, ljudi z Downovim sindromom... če projekt temelji na našem novem delovnem okolju, ki bi ga mi želeli nadgraditi, ampak ta zadeva že obstaja (eno delovno okolje imamo že leta) + verjetno nismo edini, ki se s tem ukvarja… je to bistveno izboljšana ponudba ali ne?*

**ODGOVOR:**

Iz opisa predlagane storitve ni mogoče nedvoumno ugotovit, kaj točno načrtujete. Sklepamo, da želite storitev ponuditi v sklopu novega okolja, npr. v drugi občini. V tem primeru ne gre za novo ali nadgrajeno storitev, če le-tej ne dodate novih aktivnosti oziroma vsebin. Nadgradnja obstoječe storitve bi bila mogoča npr. v primeru, da bi v sklopu ponudbe omogočili dodatne storitve, ki povečujejo dodano vrednost za uporabnike in/ali bi z nadgrajeno storitvijo naslovili dodaten problem/izziv, ki ste ga zaznali pri dosedanjih dejavnostih.

*28. Ali bo spremljanje in poročanje o projektih potekalo preko informacijskega sistema eMA?*

**ODGOVOR:**

Javni razpis se financira iz državnega proračuna, zato za spremljanje in poročanje ne bo uporabljen informacijski sistem eMA, ki je namenjen spremljanju in poročanju projektov financiranih iz sredstev Evropske kohezijske politike. Posledično bodo izbrani prijavitelji zavezani oddati zahtevek/e-račun preko sistema UJP, ne bo pa potrebno dokazil in druge dokumentacije vnašati v informacijski sistem eMA. Podrobneje bodo napotki za oddajo zahtevka pojasnjeni v navodilih za prejemnike sredstev po predmetnem javnem razpisu.

*29. V sklopu delavnice na regionalni agenciji smo razvili idejno zasnovo za novo storitev, ki je nikoli nismo aplicirali v svoje dejavnosti, verjamemo pa, da je primerna za reševanje izbranega problema in lahko bistveno obogati našo ponudbo. Ali lahko na javni razpis prijavimo projekt, ki bo posvečen realizacij te idejne zasnove in bo kot rezultat na trgu ponudil izvajanje opisane storitve?*

**ODGOVOR:**

V kolikor storitev še ni realizirana in ni dostopna na trgu ter jo boste dejansko razvili in ponudili v sklopu projektnih aktivnosti, je mogoče uporabiti obstoječo idejno zasnovo, saj dejansko v trenutku prijave ne obstaja na trgu torej predstavlja novost.

*30. Koliko časa po zaključku projekta se pričakuje izvajanje poslovnega modela (oziroma ponudba blaga/storitev)?*

**ODGOVOR:**

Javni razpis v 20. poglavju predvideva spremljanje rezultatov, kazalnikov in ciljev projekta še tri leta po zaključku oziroma do vključno leta 2027.

*31. V zvezi z »Javnim razpisom za spodbujanje razvoja projektov zadružništva in socialne ekonomije 2023 – 2024« imamo naslednje vprašanje: V točki 13.1 razpisne dokumentacije je glede javnih naročil zapisano: »V konkretnem primeru tega javnega razpisa glede na razpisne pogoje, to pomeni, da so končni prejemniki, ki so registrirani kot društva, ustanove ali zavodi ter v primeru, da je ocenjena vrednost blaga ali storitev, ki jo bodo uveljavljali do povračila brez DDV enaka ali višja od 40.000,00 EUR zavezani spoštovati pravila javnega naročanja, saj bo nakup financiran s strani ministrstva oziroma organa Republike Slovenije z več kot 50 odstotnim deležem. V kolikor je zgoraj navedeni prag vrednosti nakupa blaga ali storitev presežen, se vsakega končanega prejemnika, ki je registriran kot društvo, ustanova ali zavod obravnava, kot da je naročnik v skladu z ZJN-3, zato ga mora v celoti upoštevati.«*

*Če bi imeli v projektu en sklop storitev zunanjih izvajalcev (svetovanje, študija in podobno), kar bi znašalo manj kot 40.000 € in drugi sklop storitev zunanjih izvajalcev iz področja komunikacije (npr. medijske objave, film), kar bi tudi znašalo manj kot 40.000 €, skupno pa bi preseglo 40.000 €. Po našem razumevanju tukaj ne gre za drobljenje naročil, saj gre za popolnoma različne vsebine, ki jih lahko izvajajo popolnoma različni izvajalci. Ali si to pravilno razlagamo?*

**ODGOVOR:**

Brez vpogleda v konkretno dokumentacijo ni mogoče podati končnega odgovora, ne glede na to pa iz opisanega izhaja, da gre za različne vrste storitev. V takih primerih se običajno ne izvaja postopkov javnega naročanja. Prepoved drobljenja javnih naročil je sicer določena v četrtem odstavku 24. člena ZJN-3, iz katerega izhaja, da gre za drobljenje v primeru, ko se za naročilo storitve opravi več manjših nakupov, da se izogne doseganju pragov za izvedbo postopka javnega naročila oziroma se v ta namen uporabi metodo za izračun ocenjene vrednosti, ki ne odraža realne vrednosti naročila. Ne glede na to bo presoja upravičenosti stroškov opravljena v sklopu vsakokratnega pregleda zahtevka za izplačilo.

*32. Ali je za društvo, ki še ni socialno podjetje, možna samo do-registracija statusa (so.p.)?*

**ODGOVOR:**

Da, Zakon o socialnem podjetništvu določa, da lahko status socialnega pridobi društvo, zavod, ustanova, gospodarska družba, zadruga, evropska zadruga ali druga pravna oseba zasebnega prava, ki ni ustanovljena izključno z namenom pridobivanja dobička ter premoženja ne deli ter prav tako ne deli ustvarjenega presežka prihodkov nad odhodki (več na: <https://spot.gov.si/sl/teme/socialno-podjetnistvo/>).

*33. Ali je za Zavod enako možno pridobiti status so.p.?*

**ODGOVOR:**

Da, glej odgovor na vprašanje št. 32.

*34. Ali se lahko zadruga ustanovi danes? Je pogoj 1 zaposlen za nazaj z 1. 3. 2023 obvezen ob prijavi?*

**ODGOVOR:**

Pravni subjekt tj. zadrugo lahko ustanovite kadarkoli. V sklopu razpisa pa je pogoj, da se nanj lahko prijavi pravna oseba, ki na dan oddaje vloge izpolnjuje pogoje za prijavo. Med drugim pogoj št. 1 med upravičenimi prijavitelji navaja tudi zadruge. Pogoj št. 5 (obveza zaposlitve za polni delovni čas) je zavezujoč za prijavitelja, projektni partner ni zavezan k izpolnjevanju tega pogoja.

*35. Smo zavod in v ustanovnem aktu nimamo eksplicitno zapisano, da izvajamo neprofitno in nepridobitno dejavnost. Je pa to po Zakonu o zavodih jasno. Ali to pomeni, da ne izpolnjujemo pogoja - kot je zapisano pod tč. 2 splošnih pogojev?*

**ODGOVOR:**

Veljaven Zakon o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP) v 8. členu določa:

»Akt o ustanovitvi zavoda vsebuje:

- ime in sedež oziroma prebivališče ustanovitelja,

- ime in sedež zavoda,

- dejavnosti zavoda,

- določbe o organih zavoda,

- sredstva, ki so zavodu zagotovljena za ustanovitev in začetek dela,

- vire, način in pogoje pridobivanja sredstev za delo zavoda,

- način razpolaganja s presežkom prihodkov nad odhodki in način kritja primanjkljaja sredstev za delo zavoda,

- pravice, obveznosti in odgovornosti zavoda v pravnem prometu,

- določbe o odgovornosti ustanovitelja za obveznosti zavoda,

- medsebojne pravice in obveznosti ustanovitelja in zavoda,

- druge določbe v skladu z zakonom.«

Posledično je nekoliko nenavadno, da akt o ustanovitvi zavoda skladno s sedmo alinejo 8. člena Zakona o zavodih ne bi imel določenih načinom upravljanja presežkov nad prihodki. Ustreznost vašega akta o ustanovitvi zavoda oziroma izpolnjevanje pogoja št. 2 bo tako mogoče šele v sklopu formalnega pregleda vloge, ko bo komisiji na voljo celoten akt o ustanovitvi.

*36. Ali je omejeno število zaposlenih, ki jih lahko uveljavljamo na projektu? Recimo 2 zaposlena?*

**ODGOVOR:**

Ne. Ne glede na to pa javni razpis omejuje naloge za zaposlene, za katere se lahko uveljavlja povračilo stroškov dela, podrobneje so naloge, ki so upravičene do povračila stroškov dela opredeljene v prilogi št. 9.

*37. Ali je strošek SSE za strošek dela 16,70 € bruto ali neto znesek?*

**ODGOVOR:**

Skladno s točko 13. 2 razpisne dokumentacijo in Prilogo št. 9 razpisne dokumentacije strošek SSE vključuje davke in prispevke, stroške prevoza na in iz dela ter regresa, kot sledi iz spodnje tabele, ki je del omenjene priloge:

|  |  |
| --- | --- |
| Postavke  | Osnova za izračun so povprečni stroški dela za polno zaposlenega v okviru SKD M70 Dejavnost uprav podjetij, podjetniško in poslovno svetovanje (Vir SURS za leto 2020 (M70)) |
| SSE | **2.905,20 EUR / 174 ur = 16,70 EUR na uro.** |
| I.  Bruto | 2.266,00 € |
| Prispevki | 364,83 € |
| **II. Bruto** | **2.630,83 €** |
| Prevoz in malica | 171,36 € |
| 1/12 regresa | 103,01 € |
| **Skupaj** | **2.905,20 €** |

*38. Ali je lahko poslovodna oseba delno razporejena za vodenje in upravljanje projekta (polovični delovni čas)?*

**ODGOVOR:**

V kolikor ima ta oseba sklenjeno pogodbo o zaposlitvi je to teoretično mogoče, saj razpisna dokumentacija kot dokazilo za povračilo stroškov SSE za stroške dela predvideva pogodbo o zaposlitvi (glej poglavje 13.2). Nesporno bo mogoče ugotoviti upravičenost stroškov od vpogledu v celotno dokumentacijo, ki jo boste priložili vlogi oziroma posameznemu zahtevku za izplačilo.

*39. Če razvijamo storitev, plača izvajalca storitev torej ni upravičen strošek, ker ne gre za vodenje in upravljanje?*

**ODGOVOR:**

Kot določa priloga št. 9 je osnova za izračun standardnega stroška na enoto za stroške dela dejavnost M70 vključuje naslednje podrazrede:

* M70.100 - Dejavnost uprav podjetij (v ta podrazred spada dejavnost sedežev podjetij, centraliziranih administrativnih uradov, uprav povezanih družb ipd., ki upravljajo, nadzorujejo in vodijo druge enote družb ali podjetij in ki se običajno ukvarjajo s strateškim ali organizacijskim načrtovanjem in imajo vlogo odločanja v družbi ali podjetju.)
* M70.210 - Dejavnost stikov z javnostjo (v ta podrazred spada svetovanje, usmerjanje in operativna pomoč podjetjem in drugim organizacijam pri stikih z javnostjo.)
* M70.220 - Drugo podjetniško in poslovno svetovanje (v ta podrazred spada svetovanje, usmerjanje in operativna pomoč pri poslovnih zadevah in javnih storitvah, oblikovanje računovodskih sistemov, stroškovnih računovodstev, postopkov finančnega načrtovanja in kontrole, svetovanje in pomoč pri planiranju, organizaciji proizvodnje in dela in posredovanju informacij za podjetništvo in javne storitve, svetovanje na področju tržne in kadrovske politike, svetovanje s področja varstva pri delu.)

Skladno s tem je plača razvijalca storitev upravičena do povračila, če izvaja katero od delovnih nalog, ki izhajajo iz M70.100, 2M70.210 ali M70.220 oziroma vsebinsko sorodne naloge, ki jih je mogoče razvrstiti v omenjene kategorije.

*40. Registrirani smo kot društvo. V statutu imamo zapisane nepridobitne dejavnosti in tudi pridobitne dejavnosti, katerih izkupiček pa se nameni delovanju društva. V razpisu piše, da mora biti prijavitelj registriran tudi za opravljanje gospodarske dejavnosti. Ali izpolnjujemo pogoj?*

Pridobitnost oziroma nepridobitnost je način poslovanja oziroma razporejanja presežkov prihodkov nad odhodki, medtem ko je opravljanje gospodarske oziroma negospodarske dejavnosti izkazovanje vrste dejavnosti, ki jo izvajate. Npr. gospodarska dejavnost 70.220 (Dr.podjetniško in poslovno svetovanje), medtem ko je negospodarska dejavnost npr. 88.991 (Dej.humanitarnih in dobrodelnih org.) – predlagamo vpogled v AJPES. Več na: <https://spot.gov.si/sl/dejavnosti-in-poklici/dejavnosti-skd/>.

*41. Ali bo mogoče v letu 2024 izdati več zahtevkov?*

**ODGOVOR:**

V 14 poglavju razpisna dokumentacija določa, da v posameznem proračunskem letu lahko končni prejemnik izstavi največ do tri zahtevke za izplačilo, torej da.

*42. Do katerega presečnega datuma planiramo stroške v 2023? Do vključno kdaj morajo nastati*?

**ODGOVOR:**

Predviden datum zadnjega zahtevka za izplačilo v letu 2023 je 6. 10. 2023, kar pomeni, da morajo do tega datuma stroški nastati in biti tudi plačani.

*43. Ali bo možno delno predfinanciranje, ali se vse zalaga in nato pridobiva povratna sredstva?*

**ODGOVOR:**

V skladu s pravili zakonodaje s področja javnih financ se bo sofinanciranje projektov izvajalo po principu povračil za že nastale in plačane stroške. Predplačila po tem javnem razpisu niso predvidena.

*44. Ali na znesek zahtevkov ne obračunamo DDV (22 %)?*

**ODGOVOR:**

Ne, zahtevki za izplačilo vključujejo le zneske upravičenih stroškov, DDV skladno z določili javnega razpisa ni upravičen do povračila.

*45. Če bo začetek projektov avgusta 2023 - ali v tem primeru pomeni, da ni mogoče uveljavljati maksimalnega trajanja projektov (16 mesecev)?*

**ODGOVOR:**

V ta namen javni razpis dopušča možnost podaljšanja rokov. Poudarjamo pa, da smo glede izvajanja vezani na časovnico izplačil iz proračuna, zadnje izplačilo za leto 2024 je predvideno v začetku decembra, pred tam pa je potrebno zahtevke za izplačilo ustrezno potrditi in pregledati.

*46. Obdobje upravičenosti stroškov je pa že od 1. 6. 2023?*

**ODGOVOR:**

Skladno z javnim razpisom se začne obdobje upravičenosti z dnem podpisa pogodbe.

*47. Ali je dovoljena samo ena ciljna skupina oziroma ali je možno opredeliti več ciljnih skupin?*

**ODGOVOR:**

Javni razpis ne omejuje števila skupin deležnikov oziroma ciljnih skupin, ki jih bo prijavitelj s projektom nagovoril oziroma bo v sklopu projekta zanje pripravil rešitve na njihove izzive. Mora pa biti v vlogi jasno razvidna povezava med cilji, aktivnostmi in kazalniki projekta in izbrano ciljno skupino oziroma več skupinami.

*48. Področje, ki nas zanima je trgovsko zadružništvo za dejavnost avtoserviserjev. Tako imamo željo, da omogočimo serviserjem po Sloveniji »gospodarsko stabilnost« in »zdrav« razvoj deficitarnega obrtniškega kadra. Vse to je omogočeno združiti pod eno streho v obliki trgovske zadruge, kjer je glavni impakt socialna varnost zaposlenih, zdrav razvoj obrtniškega kadra in ohranitev dejavnosti brez regulacije tujega kapitala. Poslujemo s podjetjem s trenutnim statusom d.o.o., ki se ravno transformira v zadrugo (z.o.o.).*

* *Ali se vseeno lahko upravičeno prijavimo na razpis, tudi če nam do 17. 5. 2023 ne uspe zagotoviti transferja iz »d.o.o.« v »z.o.o.«?*
* *Ali je po vaši oceni ponujena podpora upravičena za razpisano področje »Gospodarska stabilnost«(5. točka)?*

**ODGOVOR:**

D.o.o. lahko skladno z razpisnimi pogoji nastopa v vlogi prijatelja ali projektnega partnerja v kolikor je registrirano socialno podjetje ali ima dodatno obliko invalidskega podjetja ali zaposlitvenega centra.

Iz opisanega je mogoče sklepati, da bi bil predlog projekta lahko umeščen v vsebinski sklop št. 5, ne glede na to pa bo mogoča celostna presoja šele v sklopu vsebinske presoje strokovne komisije, ko bodo znana vsa dejstva navedena v vlogi prijavitelja.

*49. Prosim vas za razlago, kako lahko v projektu uveljavljamo stroške službenih poti. Za vzpostavitev storitve bodo potrebne določene raziskave, ki terjajo več službenih poti v Sloveniji. Kako lahko uveljavljamo stroške kilometrine tudi v primeru, da ima prijavitelj že v lasti službeno vozilo? Za usposabljanje bi morali opraviti službeno pot v tujino. Kako ga lahko vključimo v finančni načrt? Ali lahko strošek službene poti v tujino izplačamo tudi drugim zaposlenim pri partnerski organizaciji, ki (razen vodje projekta) niso razporejeni na delo na projektu (samo za enkraten obisk usposabljanja, ki je nujno za vzpostavitev storitve).*

**ODGOVOR:**

Kilometrina je nadomestilo vseh stroškov, ki nastanejo pri uporabi zasebnega avtomobila za službene namene, npr. stroški goriva, servis itd. Stroški kilometrine tako v primeru uporabe službenega vozila niso upravičen strošek v sklopu povračil iz javnih sredstev. (glej: Uredbo o davčni obravnavi povračil stroškov in drugih dohodkov iz delovnega razmerja).

Konkretno javni razpis za spodbujanje razvoja projektov zadružništva in socialne ekonomije ne predvideva povračila stroškov službenih poti. V primeru da jih načrtujete, boste zanje mogli zagotoviti lastne vire. Skladno s tem morate stroške povračila službenih poti povrniti zaposlenim, ki pot opravljajo skladno z veljavno zakonodajo, niso pa upravičeni do povračila v sklopu predmetnega javnega razpisa.

*50. V zvezi z JR za spodbujanje projektov vas prosimo za odgovora na spodnji vprašanji:*

* *Lahko oseba, ki je zaposlena v podjetju prijavitelja za polni delovni čas dela na projektu le določen odstotek npr. 65%? Ali mora biti na projektu zaposlena točno za polovični delovni čas (max. 860 ur/leto) ali polni delovni čas (max. 1720 ur/leto)?*
* *Ali v finančni konstrukciji stroške plač in povračil stroškov v zvezi z delom v projektu predvidimo glede na število ur dela, ki ga bo oseba opravljala na projektu, torej št. ur pomnožimo z zneskom 16,70 €? Na tem mestu nas zanima tudi, zakaj je v obrazcu št. 2 poleg stroška plač stolpec za vpis DDV-ja?*

**ODGOVOR:**

Javni razpis določa, da so do povračila upravičeni stroški dela za tiste zaposlene, ki majo sklenjeno pogodbo o zaposlitvi za polni ali krajši delovni čas. Ker ZDR-1 krajši delovni čas opredeljuje kot čas, ki je krajši od polnega delovnega časa, ki velja pri delodajalcu, je mogoče da na projektu opravlja delo oseba, ki ustreza opisanemu kriteriju v kolikor je to skladno z delovno pravno zakonodajo oziroma interni pravili delodajalca. Posledično ni potrebno, da je oseba zaposlena za natančno 1720 ur na leto, to je le maksimalno število efektivnih ur za zaposlenega za polni delovni čas, ki je upravičeno do povračila. Sama upravičenost povračil stroškov pa se bo preverjala v sklopu posameznega zahtevka za izplačilo. Ne glede na to pa se mora v primeru zaposlitve za krajši delovni čas upoštevati maksimum efektivnih ur, ki bodo upravičeni do povračila skladno z odstotkom zaposlitve. Iz primerov izhaja, da je to sorazmerje 100:82 ((174\*12):((1720/(174\*12)).

V finančni konstrukciji predlagamo, da predvidevate povračilo zneska efektivnih ur zaposlenega na projektu, saj so le-te upravičene do povračila (glej poglavje 13. 2 razpisne dokumentacije). Torej da, število predvidenih ur na projektu pomnožite z zneskom SSE za povračilo stroškov plač, da lahko izračunate predviden skupen znesek povračila za stroške dela. DDV je naveden v prilogi za vse stroške, pri plačah se ta ne obračunava in lahko v prosto mesto vnesete 0,00 EUR.

*51. Ali je upravičeno, da se stroški za določene aktivnosti (npr. izdelava poslovnega načrta) delijo med stroške dela in zunanje izvajalce? Namreč pri izvedbi določenih aktivnosti je smiselno, da bi zaposleni na projektu (v okviru delovnega časa) sodeloval z zunanjim izvajalcem. Samostojno pa tega zaposleni ne more izvesti.*

**ODGOVOR:**

Delitev aktivnost ter navezava na posamezne kategorije upravičenih stroškov je prepuščena avtonomni presoji prijavitelja, smiselnost stroškovnega ovrednotenja aktivnosti pa je predmet ocenjevanja po merilih. V kolikor je v sklopu pogodbe o zaposlitvi predvideno opravljanje opisanih delovnih nalog oziroma so te skladne z internimi pravili delodajalca in delovno pravno zakonodajo, lahko zaposleni na projektu opravlja tudi naloge sodelovanja pri pripravi poslovnega načrta. Sama upravičenost povračil stroškov pa se bo preverjala v sklopu posameznega zahtevka za izplačilo.

*52. Na projektu, ki ga prijavljamo, bo zaposlena vodja projekta za polovičen delovni čas (50 % efektivnih delovnih ur). Poleg tega pa želimo na projektu zaposliti še drugo osebo za 20 % delovnega časa. Razlog je v tem, da razvita storitev zahteva opravljanje nalog v paru. Ena sama oseba z napravo ne more in zaradi varnosti tudi ne sme rokovati. Zanima me, ali v tem primeru lahko načrtujemo poleg plače vodje projekta tudi delež plače za drugo osebo, ki bo zaposlena pri prijavitelju.*

**ODGOVOR:**

V sklopu projekta je mogoče uveljavljati povračilo stroškov dela za tiste zaposlene, ki opravljajo delovne naloge vodenja in upravljanja, podrobneje so te pojasnjene v odgovoru na vprašanje št. 39.

*53. Na kakšen način izpolnimo pismo podpre? Menimo, da ni jasno, kaj se vpiše v katerega od praznih mest.*

**ODGOVOR:**

Skladno z vprašanjem prilagamo primer izpolnjene priloge št. 4 (pismo podpore projektu), ki je izpolnjen le deloma, torej v omejenem obsegu z namenom, da bo jasno, katere deležnike in aktivnosti se vpiše v posamezna prazna mesta priloge:

PISMO PODPORE PROJEKTU

S podpisom pisma o nameri/podpori Občina xy (naziv deležnika, ki izraža podporo projektu) izražamo interes za sodelovanje pri projektu »Razvoj modularnega zunanjega pohištva za starejše« (naziv projekta), ki ga bo Zvezdica, socialno podjetje (naziv prijavitelja) izvajalo v vsebinskim sklopom iz točke 5. predmet javnega razpisa razpisne dokumentacije, ki je (8.) Nizko-ogljično krožno gospodarstvo. Vezano na izbrani vsebinski sklop bomo s sodelovanjem na projektu vsebinsko pripomogli k izvajanju naslednjih aktivnosti, ki jih bo izvajal prijavitelj v sklopu prijavljenega projekta:

- testiranje modularnega zunanjega pohištva v urbanem okolju mestnih parkov. (Po potrebi navedi več aktivnosti.)

 »Občina xy« ima pristojnost na področju/deluje na področju/raziskuje področje urejanja in upravljanja javnih površin, iz tega razloga lahko k projektu doprinese možnost testiranja v projektu razvitega pohištva. Na tak način bo pripomogla k izdelavi celostne analize uporabnosti in zadovoljstva uporabnikov v projektu razvitega pohištva… (želeno je, da je utemeljitev daljša, tu navajamo le izhodišča za razmislek) (konkretneje utemeljite sodelovanje, lahko v nekaj stavkih) ter na tak način prispeva k naslednjim ciljem projekta:

- cilj – oblikovanje javno dostopne ponudbe prilagojenih površin za starejše, ki izboljšuje njihove življenjske pogoje, ta cilj naslavlja cilj JR Krepitev sposobnosti subjektov socialne ekonomije za reševanje družbenih, okoljskih, gospodarskih in drugih problemov.

Občina xy (deležniki na lokalni, regionalni ali nacionalni ravni; npr. fakultete oziroma raziskovalne institucije, občine, podjetja, javni zavodi, regionalne razvojne agencije, humanitarne organizacije ipd.) si bo prizadevala za integralno / celostno sodelovanje z aktivno vlogo pri naslednjih aktivnosti, ki jih bomo izvedli:

- (so)uporaba pohištva v parkih. (Po potrebi navedi več aktivnosti ter jih konkretiziraj).

Dolžina trajanja podpore projektu bo 12 mesecev, pri tem vsebina projekta omogoča tudi dolgotrajnejše sodelovanje, saj je v občini 20 % starejših občanov, ki nimajo dostopnih prilagojene opreme na javnih površinah (utemeljite izkazan potencial za dolgotrajnejše sodelovanje – lahko priložite tudi dogovor, pogodbo ipd., vezano na sodelovanje).

»Občina xy« se zavezuje, da bo izpolnjevalo zgoraj navedene aktivnosti v skladu z navedenim ter predpisi ter navodili, ki so navedena v javnem razpisu in razpisni dokumentaciji.

*54. Glede vašega objavljenega razpisa za spodbujanje socialne ekonomije imam dve vprašanji:*

* *Ali se lahko v primeru, da prijavitelj že izpolnjuje pogoje za prijavo (npr. ima status d.o.o. so.p), lahko kljub temu v prijavi sam določi, da je njegov namen ustanovitev novega poslovnega subjekta - zadruge (kjer bi vključil še druge deležnike)?*
* *Glede ustanovitve zadruge me zanima še, ali v primeru da se recimo ustanovitev opravi z novim letom (npr. 1. 1. 2024), ali se že takrat lahko opravi prenos sredstev (ki so bila pridobljena v okviru razpisa) in oseba, ki delajo na konkretnem projektu že takrat. In ali lahko z novim subjektom vložimo nov zahtevek za izplačilo, ali gredo kljub temu vsi zahtevki na prvotnega prijavitelja?*

**ODGOVOR:**

V kolikor je ustanovitev zadruge smiseln cilj predlaganega projekta, da.

V primeru izbora na javnem razpisu bo pogodba o sofinanciranju stroškov projekta sklenjena s prijaviteljem, ki bo izkazal, da izpolnjuje vse pogoje javnega razpisa in bo skladno z merili javnega razpisa prejel zadostno število točk za izbor. Posledično bo med prijaviteljem in ministrstvom s pogodbo vzpostavljeno pravno razmerje na podlagi katerega se bodo vršila finančna izplačila, zato bo do konca izvajanje projekta prejemnik sredstev izbrani prijavitelj.

*55. Ali je lahko zaposlena oseba na projektu zaposlena tudi za manj kot polovični delovni čas npr. 40%?*

**ODGOVOR:**

Javni razpis določa, da so do povračila upravičeni stroški dela za tiste zaposlene, ki majo sklenjeno pogodbo o zaposlitvi za polni ali krajši delovni čas. Ker ZDR-1 krajši delovni čas opredeljuje kot čas, ki je krajši od polnega delovnega časa, ki velja pri delodajalcu, je mogoče da na projektu opravlja delo oseba, ki ustreza opisanemu kriteriju v kolikor je to skladno z delovno pravno zakonodajo oziroma interni pravili delodajalca. Posledično ni potrebno, da je oseba zaposlena za natančno 1720 ur oziroma 860 ur na leto.

*56. Kdaj točno (kaj napišemo v prijavo) naj predvidimo začetek našega projekta, če traja 16 mesecev?*

**ODGOVOR:**

Skrajni rok za izvedbo vseh aktivnosti je 30. 9. 2024, glede na ta datum izračunate obdobje, ki ustreza vašemu projektu.